OC-14 Groza

OC-14 Groza () – rusiškas modulinis automato ir granatsvaidžio kompleksas, sukurtas 1993 m. Rusijos Vidaus reikalų ministerijos specnazui. Žodis groza reiškia 'audra'.

Konstravimo darbai pradėti 1992 m. gruodyje, o už metų buvo pagaminta pirma partija. 1994 m. parodytas plačiai publikai.

Automato dalis sukonstruota kaip bulpapinis AKS-74U perdirbinys, o granatsvaidinė – supaprastintas povamzdinio granatsvaidžio GP-25 Kostior variantas. Granatsvaidis neturi pistoletinės rankenos, iš automato ir granatsvaidžio šaunama spaudžiant tą patį nuleistuką. Ugnį perjungia jungiklis dešinėje pusėje. Taikiklis yra П raidės pavidalo rankenoje. Kompleksas turi 70 % bendrų detalių su AKS-74U, todėl remontuojant galima naudoti jų detales.

9 mm variante naudojami SP-5 ir SP-6 šoviniai, kurių kulkos greitis ikigarsinis. Numatyta galimybė naudoti duslintuvą, lazerinį rodiklį, optinį taikiklį, taktinį šviestuvėlį.
Granatsvaidis naudoja 40 mm granatas VOG-25 ir VOG-25P.

Variantas Groza-1 sukurtas armijos specnazui, jis naudoja 7,62x39 mm šovinius ir AKM automatų dėtuves.

 Groza variantai 
Keičiant modulius galimi variantai:
 šturmo karabinas (su trumpu vamzdžiu)
 šturmo šautuvas (su ilgu vamzdžiu ir priekine rankena)
 begarsis šturmo šautuvas (su ilgu vamzdžiu ir duslintuvu)
 šturmo šautuvas ir granatsvaidis

 Privalumai 
 labai kompaktiškas ir lengvas
 patikimas kaip ir AK serijos automatai
 bulpapo schema sumažino gabaritus, sumažino vamzdžio pašokimą šaunant
 variantas su granatsvaidžiu gerai subalansuotas, svorio centras yra ties rankena
 šoviniai su ikigarsinio greičio kulkomis ir uždedamas duslintuvas užtikrina labai silpną šūvio garsą
 didelė SP-5 ir SP-6 šovinių (ir pigaus jų varianto PAB-9) kulkų masė uožtikrina didelę kaunamąją ir stabdančiąją gebą

 Trūkumai 
 trumpa taikymosi linija mažina taiklumą
 iškila kulkos trajektorija apsunkina taikymąsi šaudant į tolimus taikinius
 platus petinės atramos paviršius nepatogus šauliams su neplačiais pečiais
 aukštas taikiklis verčia šaulį šaudant daug išlįsti iš už priedangos
 bulpapo schema mažina dėtuvės keitimo greitį
 maža dėtuvės talpa, jei Groza naudojama kaip artimos ugnies ginklas
 vienas nuleistukas (gaidukas) automatui ir granatsvaidžiui lėtina ugniess iš vieno ginklo į kitą perjungimą
 neturi tvirtinimo elemento optiniam ar naktiniam taikikliui

 Nuorodos 
 „Groza“ OC-14 (Russia) 
 Модульный стрелковый комплекс ОЦ-14 „Гроза“ 

Kategorija:Automatai (ginklai)
Kategorija:Granatsvaidžiai